text: Kraftig blæst, snestorm og kulde venter
  15 marts 2013 kl. 07.55
  Weekendvejret bliver trælst og iskoldt. Og først på ugen lurer en snestorm.
  Weekendvejret bliver trist: Gråt, koldt og blæsende.
  Og derefter risikerer vi en snestorm.
  - Jeg vil beskrive weekenden som en lidt grå, lidt kedelig, lidt blæsende og lidt kølig weekend, som måske ikke er så typisk for marts måned, siger vagthavende meteorolog Bill Vejdegren fra DMI til Ritzau.
  I dag starter pænt med sol. Men så kommer skyerne og varsler om, hvad der er i vente.
  I løbet af weekenden begynder det at blæse, og der kommer sne.
  På grund af blæsten vil vi en stor del af tiden opleve en følt temperatur på omkring minus 15 grader, oplyser DMI.
  Og så venter en snestorm sandsynligvis.
  - Det starter nok allerede natten til tirsdag med udbredt sne og fygning. Det bliver blæsende med frisk vind til kuling, siger Bill Vejdegren.
  - Tirsdag ser det ud som om, at det vil sne over hele landet - samtidigt med, at det blæser en hel del. Så det er nok sandsynligt med en snestorm, siger han.
  